รมว.คมนาคม คาดโครงการลงทุนเมกะโปรเจกต์ ช่วยดัน GDP ปี 59 โตเพิ่ม 1.5%
รมว.คมนาคม คาดโครงการลงทุนเมกะโปรเจกต์ 19 โครงการ ช่วยดัน GDP ปี 59 โตเพิ่ม 1.5% ทำให้ GDPในปี 59 อยู่ที่ 3-4%
26 ต.ค. 2558

นายอาคม เติมพิทยาไพสิฐ รมว.คมนาคม เปิดเผยว่า โครงการก่อสร้างโครงสร้างพื้นฐานของภาครัฐ 19 โครงการจะเริ่มงานก่อสร้างได้ในกลางปี 59 จะช่วยให้การขยายตัวของเศรษฐกิจ(GDP) ในปีหน้าอีกประมาณ 1.5% โดยมาจากการลงทุนภาครัฐ 1% และจากภาคเอกชนอีก 0.5% ทำให้ GDPในปี 59 อยู่ที่ 3-4%
“จากที่เราประมาณการ GDP ปี 59 ถ้างานก่อสร้างเริ่มในกลางปีได้ GDP จะโตจากงานภาครัฐ ทั้งปีน่าเราน่าจะโต on top 0.5-1% อันนี้เฉพาะเม็ดเงินของภาครัฐ เราเชื่อว่าภาคเอกชนจะขยายธุรกิจอสังหาริมทรัพย์ และ วัสดุก่อสร้าง ช่วยโตอีก 0.5% รวมกันแล้ว 1.5% จะทำให้ GDP ปีหน้าโตได้อย่างมาก 4% หรืออย่างน้อย 3%” นายอาคม กล่าว 
ทั้งนี้โครงการภาครัฐที่กระทรวงคมนาคมเร่งรัดมีอยู่ 19 โครงการ ตามตารางเวลาจะใช้ระยะเวลาก่อสร้าง 36 เดือน หรือประมาณ 3 ปี หรือ 4 ปี โดยอาจจะมีความล่าช้าจากการเวนคืน แต่สำหรับโครงการรถไฟฟ้าไม่มีปัญหาเรื่องดังกล่าว